ΓΡΑΠΤΗ ΕΡΩΤΗΣΗ E-3654/98

υποβολή: Lutz Goepel (PPE) προς την Επιτροπή

(7 Δεκεμβρίου 1998)

Θέμα: Αποτελεσματικότητα των μέτρων απολύμανσης στα πλαίσια της καταπολέμησης των διαφόρων μορφών επιζωοτίας

Η ριζική απολύμανση αποτελεί σημαντικό κρίκο στην αλυσίδα των μέτρων για την αποτελεσματική καταπολέμηση της επιζωοτίας. Ιδιαίτερη προσοχή έχει δοθεί στην αποτελεσματικότητα των διατιθεμένων μέσων απολύμανσης. Πρέπει, για παράδειγμα, να είναι καλώς ανεκτά από τα ζώα, να ψεκάζονται εύκολα, να προκαλούν ελάχιστα φαινόμενα διάβρωσης, η επενέργειά τους να είναι κατά το δυνατόν σύντομη, να είναι δραστικά σε ορισμένες περιπτώσεις και σε εξωτερικές θερμοκρασίες χαμηλότερες των 10 βαθμών, να είναι τοξικώς και οικοτοξικώς αβλαβή και εγκεκριμένα από το κράτος.

Για την απολύμανση στάβλων και οχημάτων, την τροφοδότηση θόλων καθορισμού των οχημάτων, σε εγκαταστάσεις απολύμανσης των ποδιών χρησιμοποιούνται μεγάλες ποσότητες ισχυρών απολυμαντικών. Εξαιτίας του υψηλού κόστους που προκύπτει υπάρχει κίνδυνος να μην τηρούνται οι οδηγίες χρήσεως κατά την απολύμανση και να μην επιτυγχάνεται επαρκής προστασία έναντι των διαφόρων μορφών επιζωοτίας.

1. Είναι σε θέση η Ευρωπαϊκή Επιτροπή να ασκήσει επιρροή ώστε να παρασκευάζονται και να διατίθενται στην αγορά φθηνά απολυμαντικά;

2. Πώς μπορούν να εναρμονισθούν και να απλοποιηθούν οι όροι έγκρισης των απολυμαντικών στο εσωτερικό της Ευρωπαϊκής Ένωσης;

Απάντηση της κας Bjerregaard εξ ονόματος της Επιτροπής

(26 Ιανουαρίου 1999)

Τα απολυμαντικά θα καλύπτονται από την οδηγία 98/8/ΕΚ του Ευρωπαϊκού Κοινοβουλίου και του Συμβουλίου της 16ης Φεβρουαρίου 1998 σχετικά με την διάθεση βιοκτόνων προϊόντων στην αγορά(1). Η οδηγία άρχισε να ισχύει στις 14 Μαΐου 1998 και πρέπει να τύχει εφαρμογής στα κράτη μέλη μέχρι την 13 Μαΐου 2000. Θα εναρμονίσει δε την κοινοτική αγορά για τα βιοκτόνα προϊόντα και θα εξασφαλίσει υψηλά επίπεδα προστασίας για τον άνθρωπο και για το περιβάλλον.

Οι διαδικασίες χορηγήσεως αδειών που προβλέπει η οδηγία θα κινούνται σε δύο επίπεδα: το πρώτο επίπεδο θα συνδέεται με το δραστικό συστατικό που περιέχεται στο βιοκτόνο προϊόν, το οποίο πρέπει να αξιολογείται και να περιλαμβάνεται σε θετικό (μη αποκλειστικό) κατάλογο (παράρτημα 1 της οδηγίας), με απόφαση που λαμβάνεται σε κοινοτικό επίπεδο. Το δεύτερο επίπεδο αναφέρεται στο συγκεκριμένο προϊόν. Μόλις ένα δραστικό συστατικό περιληφθεί στον θετικό κατάλογο, τα βιοκτόνα προϊόντα που το περιέχουν μπορούν να εγκρίνονται και να διατίθενται στην αγορά των κρατών μελών. Η οδηγία περιέχει επίσης διατάξεις για την αμοιβαία αναγνώριση των αδειών. Η αποτελεσματικότητα ενός βιοκτόνου προϊόντος είναι ένα από τα βασικά κριτήρια έγκρισής του.

Το παράρτημα V της οδηγίας απαριθμεί τους 23 τύπους προϊόντων που εμπίπτουν στο πεδίο εφαρμογής της. Ο τύπος προϊόντος Ν 3 θα καλύπτει τα βιοκτόνα προϊόντα κτηνιατρικής υγιεινής, δηλαδή προϊόντα που χρησιμοποιούνται στην κτηνιατρική υγιεινή, συμπεριλαμβανομένων προϊόντων που χρησιμοποιούνται σε περιοχές όπου, διατηρούνται ή μεταφέρονται ζώα.

1. Η ανακοίνωση της Επιτροπής "Μία πολιτική βιομηχανικής ανταγωνιστικότητας για την ευρωπαϊκή χημική βιομηχανία: ένα παράδειγμα"(2) έχει όντως κάποια επίδραση. Από την άλλη πλευρά, στο πλαίσιο της οδηγίας 98/8/ΕΚ, το κόστος ενός προϊόντος δεν αποτελεί κριτήριο για την έγκριση βιοκτόνου προϊόντος. Εξ'άλλου, τα φθηνότερα προϊόντα είναι συνήθως παλαιά προϊόντα τα οποία, κατά κανόνα, έχουν λιγότερο ενδιαφέροντα τοξικολογικά και οικοτοξικολογικά χαρακτηριστικά.

2. Όπως περιεγράφη ανωτέρω, η οδηγία θα εναρμονίσει την κοινοτική αγορά βιοκτόνων προϊόντων. Επιπλέον, η οδηγία προβλέπει απλουστευμένες διαδικασίες για τα βιοκτόνα προϊόντα που παρουσιάζουν χαμηλή επικινδυνότητα για τον άνθρωπο και το περιβάλλον.

(1) ΕΕ L 123 της 24.4.1998.

(2) COM(96) 187 τελικό.